
Z, T, alfa

Å, Azawad!

Hvor er Aïr, Ahaggar, Azawagh,

Idemakans Adghagh og Ajjer

fjell småstein skulderblad,

kløvsalene for motstandskrafta vår?

Å, kropper sjeler

sønderrevne brente

aske og støv.

Azawad,

jeg vil ikke påkalle

medynk for deg meg, hjelp,

den de tapper for blod er allerede død!

Azawad,

du jeg vi stamper

i gjødselvann fra samme helvete.

Jeg ber deg ikke om

å bryte gjennom ditt eget bryst.

Men er du kjøtt,

spidda i ildens sirkel,

må du makte å se på flammene.

Klyng deg til ensomheten

nerven i smerta vår.

Azawad, ikke ynk deg!

Det er selvets endelikt du bør frykte.

Ordren om å eliminere er gitt,

utryddelse folkemord.

Målet er allerede oppnådd.

La oss heller snakke om gjenoppstandelse.

Katastrofe armod knapphet

pest dødskvalers liturgi under kaos

tellurisk epilepsi jordskjelv

litanier og rosenkranser av utkastelser

utestengninger utryddelser

en serie av skred og vold

ødeleggelsene og deres skarer

rikosjetter av selvets rester

som blir knust

mot intethetens nye hvin

og igjen må lene seg

på uendelighetens stillas

endeliktets omstart,

kverning og siling

til glede for uhyret.

Azawad,

pustens standhaftighet

er ditt lyte,

du, oppsop

etter macheter og maskinpistoler,

du holder det gående,

brysomme vitne til din egen død.

All ulykke ståhei

lurveleven du opplever her

er kun et ekko,

skarer av kommende

endelikts opphav.

Den endelige slutten,

før du overhodet var født,

er ferdig med å ri sjela di,

du som allerede er borte,

død men sjenerende i

din morders øyne.

Azawad, ørkenen

en avdød i liksvøp,

kjortelen som tilhørte foreldrene dine,

tuareg,

i lang tid har folket ditt

blitt kasta hodestups

i avgrunnen der noen magre geitekje

er alt som ennå finnes,

vi du jeg,

syndebukker som tvangsfôres

med krutt svovel bensin

før den store dagen

for karnevalets blodbadparade.

På den flådde huden din har sjefen

for karnevalet i Timbuktu samla alt han har

av nakker støvler bly

fra Afrika og Europa,

perkusjon batteri

av fornedrelse og myrderi

som setter seg i salen igjen,

hover hest av rustfritt stål.

Kaos tramper landet ned.

Bombing pepring sprengning smadring,

hodene og tarmene faller,

strømmende inn i bølgene

av radioaktiv stråling.

Den kjernefysiske skjermstormen

pansrer skansene med jern.

Jernbuene sveises sammen

over ildens felger.

Jernbuens ildsyklus stenger verden ute,

represaliers sirkel.

Og aska,

karbon-14 til ingen nytte,

ikke engang for historia,

skyfles ned i nullets

tomme svelg.

Azawad,

vi har ennå ikke forlatt vomma,

de vulkanske spalteovnenes

sumpgeografi.

Ikke ynk deg!

Ikke ett hjerte vil kjennes ved deg.

Hold ut, Azawad!

Dette er vårt kaos.

La oss ikke sløse med følelser og tårer.

Nerver av glør,

liksom ørkenen

landet ditt,

du skjelver av feber,

du brenner, Azawad.

Blodåre flammesevje,

de forsteina arteriene dine har tørka ut,

flerra opp for å vanne forekomstene

av uran og flodhester med nese

for mineralsk trøffel.

Azawad,

tygg på bindet for øynene dine,

gnag på mørket

og slå øynene opp for det åpenbare.

Knuste ansikter speil,

portretter av kvinner barn gamlinger,

jord og menn kasta i flammene,

på kne i søla

for den virksomme ilden.

Hunger tørste i innvollene

fylt med kuler av flint,

forsyninger for reisen til det som ligger

bortenfor gravsteinen.

I tuaregenes ørken

finnes gull og olje, kull, gass

og gruelig uran,

samt ensomhet

i møte med lovløshet og overgrep.

Ei halsstarrig stikkflue,

det forsvarsløse blikket ditt.

Formørkelse.

Blikket ditt

må slukkes, Azawad.

Din eksistens sjenerer.

Dommerne har ikke behov

for vitnesbyrdet ditt.

Orden er orden

og sannhet noe anna.

Ingen tuareger behøves

for å bevokte Sahara.

Privat terreng manngard forfølgelse,

klappjakta på «de røde» er i gang.

Timbuktu Gao Kidal

Tchintabaraden Agadez In-Gall

Tamanrasset Ghat Ghadames,

sand luft berggrunn,

Saharas vrak,

teltet horisonten

til tuaregene faller sammen

under en nikab av granater og bomber.

Stille!

Og selv stillheten tier.

Og overlevende og avdøde blir knust,

buskap daler fjell og sletter,

under et tak av stridsvogner maskinkanoner

mitraljøser flamme- og granatkastere

og soldater bistått av støttemannskap,

med dekning av kuler og kanoner,

svermer av helikoptre,

hildringer droner skuddsalver

franskfranske gringoer.

I dag på himmelen

over Sahara og Sahel

flyr det ingen ravner eller gribber lenger,

bare droner og jagerfly.

I forgårs, Azawad,

var du forsøkskanin for atomprøvesprengninger.

Nå steiner de deg med bomber

granater piler med uran fra ditt

utpinte og terroriserte Arlit.

Terror som ikke bare tilintetgjør

«islamist-terrorist-bandittene»

i en grusom død

gjennom å forbrenne og pulverisere dem,

men som også forkuller enhver

livsform som våger

å fortsette å puste i Sahara.

Azawad,

ikke gråt.

Denne gangen vil du dø

en høyeffektiv død

uten verken tårer eller vitner,

en banebrytende død,

med forkulla hudlag

uten å bli kremert i ovn.

Bulldoserne og leitesondene

fra Areva, Sonatrach, det kjernefysiske Kina

og flere multinasjonale selskaper huler deg ut,

graver gigantiske massegraver

for deg og dine.

Ikke klag

og si: «Uff! Det var da som bare!

Stakkars meg, Azawad!»

Over alle sletter dyner daler

og de bukspretta opprevne bortførte fjellene dine

kommer dine søstres forviste skyggegjenferd

kravlende strevende lenka til lidelsens jernkule

over aska og glødende grus

hvor brødrene dine knitrer.

Azawad, ikke spør meg om noen nøkkel

eller ei befriende kule.

Jeg sitter bare på patroner av gamle ord,

gang på gang deformerte, lappa sammen, lada om.

Hoste, raseri, bitterhet.

Å! Jeg harker opp det furigrafiske opprøret

kvalt i sin flukt.

OPS/images/cover.jpg
Skumringspoesi
To langdikt

av Hawad

Gjendikta av Erlend Wichne

d4//0//H





OPS/images/logo2.jpg
¥4+ X





OPS/images/img_007.jpg





OPS/images/img_011.jpg





